Gravdal (Bergen)

**Gravdal** er et boligområde i Laksevåg bydel i Bergen, og en del av det som ofte kalles Ytre Laksevåg. Gravdal ligger mellom Gravdalsvannet i sør og Byfjorden i nord, og vest for Nygård. Gravdal ligger ved Lyderhorns østside, og er startsted for 7-fjellsturen i Bergen. Hovedveier i området er Gravdalsveien, Wallemviksveien og Sjøkrigsskoleveien. Keiserstien (tidligere Bekkebakken) er oppkalt etter keiser Wilhelm 2. som årlig avla paraplymester Christian Eriksen besøk på eiendommen Trulsheim på Lyreneset.

På Gravdal ligger Kvarven fort, sjøkrigsskolen, den herskapelige kommandantboligen i Gravdal, Gravdalspollen gravplass og et av Falck Nutec AS's opplæringssentre. Her lå  Laksevåg videregående skole, fra 2020 Laksevåg og Bergen maritime videregående skole.

Gravdal utgjør en grunnkrets i Bergen kommune, som hadde 1&nbsp;215 innbyggere 1. januar 2014, og et areal på 2,25&nbsp;km², av dette er 0,19&nbsp;km² ferskvann.

På Bergensutstillingen i 1898 deltok Kristiania Smørfabrik med en utstillingspaviljong som etterpå ble kjøpt av Jacob Larsen og flyttet til knausen på Kringsjå, som den gang hadde adressen Gravdalsveien 15. Her ble det åpnet kafé, først under navnet *Pavillon Kringsjaa*, senere *Kafé Kringsjaa*. To store løver i bronse lå ved inngangen. Kaféen fikk ikke skjenkebevilling, men etiketter skal ha blitt fjernet fra flaskene, som da ble solgt som «Kringsjå-brus». Stedet var populært, og i 1920 ble det utstyrt med spisesal og glassveranda. Men på 1930-tallet forfalt det, og forsvant helt da Laksevåg ble bombet av RAF under krigen.

I april 1940 evakuerte mange fra Gravdal, og tyskere flyttet inn. Etter hvert kom folk tilbake til husene sine, men i slutten av 1941 ble alle bolighus i Gravdal rekvirert av tyskerne. En del ble senere gitt tilbake. Motstandsbevegelsen på Laksevåg utga sin egen illegale avis, *Lappen*, først utgitt av sentralen, siden av Blikkvalseverket i Simonsviken i Gravdal. 12. oktober 1943 meldte Gestapo seg på Blikkvalseverket og rullet opp motstanden på Laksevåg. Folk flyktet til Sverige og England om de kunne.

Av over 4&nbsp;000 sovjetiske krigsfanger som kom til Hordaland under krigen, kom de første til leiren på Nygårdsmyren i Gravdal i mai 1942. Sommeren 1942 etablerte motstandsbevegelsen kontakt med de russiske krigsfangene og hjalp dem med mat, klær og nyheter. De fortalte at tyskerne truet med å skyte dem, om de ikke ville kjempe på tysk side i tilfelle av en alliert invasjon.  Det ble avtalt med motstandsgruppene på Laksevåg at russerne skulle organisere seg i grupper på femti som skulle kjempe mot tyskerne under norsk ledelse. Rundt 500 russere meldte seg og begynte straks å organisere seg. De var utålmodige. Våpen hadde de ikke, men stolte på at de kunne overmanne de tyske vokterne. Dessverre var det angivere blant russerne, og opprullingen i 1943 kostet 27 av dem livet, derav 7 av lederne. Fire angivere ble drept av sine landsmenn da freden kom.

I etterkrigstiden fikk Blikkvalseverket sitt eget borettslag, «Simonsvik boliglag», med støtte fra bedriften. Det var en 92 år gammel virksomhet da det ble nedlagt i 2008, og 260 ansatte mistet arbeidet sitt. Senere har ny industri flyttet inn.

## Referanser


## Eksterne lenker
* Sjøkrigsskolen